stanford-oval/wikipedia huggingface dataset:
אופל (יצרן רכב)
היסטוריה

מסוף שנות ה-90 של המאה ה-19 ייצרה ברישיון את דגם דה דיון בוטון תלת-אופן שהיה כלי תחבורה בתצורת תלת-אופן ממונע שנבנה בצרפת על ידי "De Dion-Bouton" (אנ').
החברה הוקמה ב-1863 על ידי אדם אופל. בתחילת דרכה ייצרה מוצרים לבית, אופניים ומכונות תפירה. תוך זמן קצר הפכה לחברה המובילה בתחומים אלו באירופה. בשנת 1895 מת מייסד החברה ובעלות החברה עברה לידי קארל בנו. שלוש שנים מאוחר יותר, בשנת 1898 יוצרה המכונית הראשונה של החברה, אופל פטנט מוטור ווגן לוטסמן.
בשנת 1901 נחתם הסכם בין חברת אופל לחברת 'דארק' הצרפתית שהייתה יצרנית מכוניות מוכרת בצרפת דאז. לאחר ההסכם התמזגו שתי החברות ויצרו מכוניות תחת השם 'אופל דארק'. הרכבים היו בנויים על שילדת דארק אך שאר הרכיבים היו של אופל. הרכבים יוצרו עם מנוע בעל שני צילינדרים. בשנת 1907 תם ההסכם בין שתי החברות, הופסק יצור 'אופל דארק' וכל אחת מהחברות המשיכה לבדה. חברת 'דארק' פשטה את הרגל בשנת 1909 ונקנתה על ידי חברה איטלקית שעם השנים הפכה לאלפא רומיאו ואופל המשיכה לייצר מכוניות, אופנועים ואופניים לבדה.
בין השנים 1909-1910 ייצרה החברה את דגם האופל 4/8 PS.
ב-1911 פרצה שרפה גדולה במפעלי אופל והמפעל נהרס כליל. לאחר השרפה נבנה מפעל חדש וגדול יותר ועד שנת 1913 הפכה 'אופל' לחברה המובילה בגרמניה ביצור מכוניות, אופנועים ואופניים. במרץ 1929 קנתה ג'נרל מוטורס 80% מחברת אופל ובשנת 1931 השלימה את ה-20% הנותרים. משפחת אופל הרוויחה 33.3 מיליון דולר מהמכירה. בשנת 1937 הפסיקה אופל לייצר אופניים.
בין השנים 1937-1937 ייצרה את דגם הסלון אופל סופר 6.
לאחר עליית הנאצים לשלטון, הולאמה החברה על ידיהם ב-1940, והופסק יצור מכוניות למטרות אזרחיות. חברת אופל ייצרה עבור הצבא הגרמני משאיות רבות מדגם "בליץ". דגם זה שימש במחנה ההשמדה חלמנו כמשאיות השמדה, בהן נרצחו מאות אלפי יהודים בחניקת גז. עד היום אופל, כמו חברות רבות אחרות, אינה מפרטת את פעולותיה ותרומתה לפעולות המשטר הנאצי, ובאתר הרשמי של החברה לא ניתן לראות כל זכר לכך. בתקופת מלחמת העולם השנייה שני המפעלים ברוסלסהיים ובברנדנבורג נפגעו קשות. רק בשנת 1947 שב ייצור מכוניות למטרות אזרחיות עם הדגם החדש אופל אולימפיה. ב-1948 חזרה ג'נרל מוטורס להחזיק בחברה.
דגם אופל קדט היה בסיס לפיתוח וייצור מכונית דייהו רייסר על ידי הקוריאנים.
פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
בשנת 2008 יצרה חברת אופל את הדגם אינסיגניה (Insignia) שזכתה לתואר מכונית השנה, מכונית מנהלים בעלת 4 או 5 דלתות וסטיישן. הדגם הבכיר זכה לתוספות ממחלקת הספורט של אופל- OPC
יבוא לישראל

מאז שנות ה-50 של המאה ה-20 הייתה חברת "ליאו גולדברג בע"מ" בעלת הזיכיון ליבוא רכבי אופל לישראל. בשנת 1993 התאחדה חברת "ליאו גולדברג" עם חברת "חברת המזרח לשיווק מכוניות" ליצירת חברת יוניברסל מוטורס ישראל (UMI) שהמשיכה לייבא את רכבי אופל. בשנת 2010 עבר הזיכיון לקבוצת שלמה, לאחר שקבוצת UMI הזניחה את שיווק המותג בישראל וחברת אופל החליטה לחפש יבואן אחר בישראל.
בשנת 2019 עבר זיכיון היבוא מקבוצת "שלמה" לקבוצת לובינסקי, יבואנית פיז'ו סיטרואן. לאחר שבאוגוסט 2017 נמכרה אופל לקבוצת פיז'ו-סיטרואן ואת ההחלטה על העברת הזיכיון בישראל קיבלו אנשי היצרנית החדשה במסגרת תהליך הבחינה של מערך השיווק הבין לאומי.
יבוא לישראל > נתוני מכירות

על פי נתוני קארזון (עיבוד מאגר רכבים פרטים ומסחרים עד 3.5 טון):
| שנה | מכירות | מיקום כללי |  % שינוי |
| --- | --- | --- | --- |
| 2019 | 915 | 27 | -72.2 |
| 2018 | 3,297 | 21 | -24.4 |
| 2017 | 4,360 | 20 | -15.4 |
| 2016 | 5,156 | 17 | 5.1 |
| 2015 | 4,908 | 17 | 8.8 |
| 2014 | 4,511 | 16 | -17.9 |
| 2013 | 5,495 | 16 | 27.3 |
| 2012 | 4,316 | 16 | 5.0 |
| 2011 | 4,109 | 17 | 362.7 |
| 2010 | 888 | 26 | 469.2 |
דגמים > דגמים נוכחיים

אופל אדם
רכב מקטגוריית המיני "אופנתי", הקרוי על שם מייסד החברה. האדם משווק כמתחרה ישיר לפיאט 500, כשמרכבו דומה לזה של ה-500. מצויד במנוע בנפח 1.0 או 1.4 ל׳. ישנה לו גם גרסה דמוית-קרוסאובר בשם Rocks, עם הגבהת מרכב קלה וחצאיות פלסטיק מהצדדים.
אופל קארל
בעוד האדם האופנתי נקרא על שם מייסד החברה, הדגם השגרתי קרוי על שם בנו. מהלך זה דומה למה שעשו בפיאט, שהשיקו גם את ה-500 וגם את הפנדה. לדגם מנוע בנפח ליטר אחד אטמוספירי שמשודך לתיבת חמישה הילוכים ידנית או ארבעה הילוכים אוטומטית. הדגם אינו משווק בישראל.
אופל קורסה
רכב בקטגוריית הסופרמיני. הקורסה עברה בדורה האחרון מתיחת פנים מקיפה - מבפנים ומבחוץ, הכוללת שדרוגים טכנולוגיים ועיצוביים משמעותיים, אף על פי שמבוססת על הפלטפורמה של הגרסה הקודמת לה. מתחרה ברכבים כגון יונדאי i20 ורנו קליאו. החל מ-2021 נמכרת הקורסה גם כדגם הרכב החשמלי של אופל (בשם אופל קורסה - e).
אופל אסטרה
משפחתית קומפקטית. האסטרה משווקת בדורה החדש (K) במרכבים האצ׳בק 5 דלתות וסטיישן, בעת שמרכבי הסדאן וההאצ׳בק 3 דלתות (GTC) עדיין משווקים בדור הקודם (J). עיצוב האסטרה החדשה הן מבפנים והן מבחוץ, מהווה שינוי משמעותי ביחס לדור הקודם. בתוך הרכב נמצא מסך מולטימדיה בגודל "7 ותמיכה מלאה ב-Apple CarPlay בעברית, בקרת שיוט, קישוריות Bluetooth ועוד. האסטרה K שוקלת כ-200 ק״ג  פחות ביחס לדורה הקודם, ומוצעת עם מנוע טורבו-בנזין יחיד בנפח 1.4 ל׳ המפיק 150 כ״ס. הדגם זכה בתואר "מכונית השנה באירופה" לשנת 2016. ממתחריה העיקריים: פולקסווגן גולף, סוזוקי קרוסאובר.
אופל אינסיגניה
רכב מנהלים, מבוסס על שלדת השברולט מאליבו. דור חדש הוצג בתחילת 2017, עם מערכות בטיחות מתקדמות. מתחרה בעיקר בסקודה סופרב ובטויוטה קאמרי. אופל אינסיגניה A - יוצר בין השנים 2017 - 2006.
אופל מוקה
קרוסאובר עירוני, מבוסס על האסטרה. בסוף שנת 2016 עבר הדגם מתיחת פנים שאחריה נקרא "מוקה X". מתיחת הפנים כללה עדכון חיצוני קל שהתבטא בעיקר בהחלפת הגריל. תא הנוסעים עבר שינוי משמעותי יותר, כאשר מסך המולטימדיה הוחלף בזה המודרני וירד למרכז הקונסולה, מה שיצר דמיון רב לתא הנוסעים של האסטרה. מוצע עם מנוע ה-1.4 ל׳ טורבו-בנזין (150 כ״ס) המוכר של אופל. מתחריו העיקריים הם רנו קפצ׳ור וטויוטה CH-R.
אופל קרוסלנד
דגם פנאי קטן שמתחרה בדגמים כגון סיאט ארונה ומאזדה CX-3. הדגם מחליף את המריבה שהיה בעל מבנה ייחודי, עם דלתות אחוריות הנפתחות הפוך מהרגיל (תצורה המכונה "דלתות התאבדות"). הדגם מתבסס על מכלולים של סיטרואן  C3-אייר קרוס, עם אותם מנועים ותיבות הילוכים, שבראשן מנוע 1.2 ליטר טורבו-בנזין ותיבת הילוכים אוטומטית.
אופל גרנדלנד
דגם פנאי קומפקטי שפותח יחד עם פיג'ו וחולק מכלולים עם פיג'ו 3008. הדגם משווק בישראל עם מנוע בנזין בנפח 1.2 ליטר עם מגדש טורבו  שמפיק 130 כ"ס ותיבת הילוכים אוטומטית בעלת שישה הילוכים.
אופל זאפירה
מיניוואן. הזפירה מונעת במנוע 1.4 ל’ טורבו-בנזין ומציעה 7 מקומות ישיבה. מתחרה ברכבים כגון פולקסווגן טוראן וסיטרואן C4 גרנד-פיקאסו.
אופל ויוארו (Vivaro)
מסחרית בגודל בינוני. ממותגת גם כרנו טראפיק (Renault Trafic), פיאט טלנטו (Fiat Talento), ווקסהול ויוארו (Vauxhall Vivaro) וניסן  NV300. מיוצרת בצרפת.
דגמים > דגמי עבר

אופל 5/12 PS  - מכונית אשר יוצרה בין השנים 1920–1911
אופל ריג'נט - מכונית סלון אשר יוצרה בין השנים 1928–1929
אופל קפיטן - מכונית סלון אשר יוצרה בין השנים 1933–1970
אופל אדמירל - מכונית סלון אשר יוצרה בין השנים 1937–1939 ובין השנים 1964–1977
אופל אולימפיה רקורד - מכונית משפחתית אשר יוצרה בין השנים 1953–1957
אופל אולימפיה A - מכונית משפחתית אשר יוצרה בין השנים 1970–1967
אופל קומודור - היא מכונית סלון אשר יוצרה בין השנים 1982–1967
אופל אסקונה A - מכונית משפחתית אשר יוצרה בין השנים 1975 - 1970
אופל אסקונה B - מכונית משפחתית אשר יוצרה בין השנים 1981 - 1975
אופל אסקונה C -  מכונית משפחתית אשר יוצרה בין השנים 1988 - 1981
אופל וקטרה A -  מכונית משפחתית אשר יוצרה בין השנים 1995 - 1988
אופל וקטרה B - מכונית משפחתית אשר יוצרה בין השנים 2002 - 1995
אופל וקטרה C - מכונית משפחתית אשר יוצרה בין השנים 2008 - 2002
אופל דיפלומט - מכונית סלון אשר יוצרה בין השנים 2004–2010
אופל K 180  - מכונית משפחתית אשר יוצרה בין השנים 1978–1974 בארגנטינה על ידי ג'נרל מוטורס באמצעות חברת הבת "General Motors de Argentina" (אנ')
אופל סנטור - מכונית סלון אשר יוצרה בין השנים 1978–1993
אופל מונזה - מכונית קופה אשר יוצרה בין השנים 1978–1986
אופל קמפו - טנדר אשר יוצר בין השנים 2001–1991
אופל טיגרה - מכונית קופה, אשר יוצרה בין השנים 1994–2001 ו-2004–2009
אופל סינטרה - מיניוואן, יוצר בין השנים 1996-1999
אופל אגילה - מכונית עירונית המוגדרת כמכונית מיני אשר יוצרה בין השנים 2014 - 2000
אופל מֶריבה
מיקרוואן. המריבה, בגרסתה המחודשת ״מריבה קרוסוואן״, נבדלת משאר מתחרותיה בעיקר בזכות דלתותיה האחוריות שנפתחות בניגוד לכיוון הדלתות הקדמיות. מתחרה ברכבים כגון פולקסווגן גולף ספורטסוואן וסיטרואן C4 פיקאסו.
GM HydroGen3  - מיניוואן עם מנוע חשמלי הפועל באמצעות תא דלק אשר יוצר בין השנים 2006–2001
דגמים > סדרות אופל רקורד

אופל רקורד P1 - מכונית משפחתית גדולה אשר יוצרה בין השנים 1957–1962
אופל רקורד P2 - מכונית משפחתית גדולה אשר יוצרה בין השנים  1960–1963
אופל רקורד A - מכונית משפחתית גדולה אשר יוצרה בין השנים 1963–1965
אופל רקורד B - מכונית משפחתית גדולה אשר יוצרה בין השנים 1965–1966
אופל רקורד C - מכונית משפחתית גדולה אשר יוצרה בין השנים  1966–1971
אופל רקורד D - מכונית משפחתית גדולה אשר יוצרה בין השנים 1971–1977
אופל רקורד E - מכונית משפחתית גדולה אשר יוצרה בין השנים 1977–1986
דגמים > סדרות אופל קדט

אופל קדט A - מכונית משפחתית אשר יוצרה בין השנים 1962-1965
אופל קדט B -  מכונית משפחתית אשר יוצרה בין השנים  1965-1973
אופל קדט C - מכונית משפחתית אשר יוצרה בין השנים 1979–1973
אופל קדט D - מכונית משפחתית אשר יוצרה בין השנים 1984–1979
אופל קדט E - מכונית משפחתית אשר יוצרה בין השנים 1984–1979
דגמים > סדרות "אופל אסטרה"

אופל אסטרה - מכונית משפחתית קטנה אשר מיוצרת משנת 1991 - הווה
אופל אסטרה F - מכונית משפחתית קטנה אשר יוצרה  בין השנים 2000–1991
אופל אסטרה G - מכונית משפחתית קטנה אשר יוצרה  בין השנים 2005–1998
אופל אסטרה H - מכונית משפחתית קטנה אשר יוצרה  בין השנים 2005–1998
אופל אסטרה J  - מכונית משפחתית קטנה אשר יוצרה  בין השנים 2018–2009
אופל אסטרה K - מכונית משפחתית קטנה אשר מיוצרת בין השנים 2021–2015
אופל אסטרה L - מכונית משפחתית קטנה אשר מיוצרת משנת 2021
דגמים > מכוניות ספורט

אופל GT - מכונית ספורט אשר יוצרה בין השנים 1968–1973 ו-2007–2010
אופל ספידסטר - מכונית ספורט, יוצרה בין השנים 2001-2006
דגמים > מכוניות קופה

אופל מנטה - מכונית קופה אשר יוצרה בין השנים 1988–1970
אופל קליברה - מכונית קופה אשר יוצרה בין השנים 1997–1989
דגמים > מכוניות קונספט

אופל ג'וניור - מכונית עירונית אשר הוצגה בשנת 1983
אופל GTC קונספט - מכונית קופה אשר הוצגה בשנת 2007
אופל Flextreme GT/E - מכונית קופה, 5 דלתות אשר הוצגה בשנת 2010
אופל RAK e - מכונית עירונית, חשמלית אשר הוצגה בשנת 2011
חטיבות ספורט

לאופל גם חטיבות ספורט שמשווקות גרסאות עם מנועים מחוזקים ועיצוב ספורטיבי יותר לדגמים הרגילים. בעבר השתמשה החברה בכינוי GSI לסימון הגרסאות הספורטיביות, ועם השנים עברה לכינוי OPC. בדור הקודם של מכונית המנהלים אינסגניה הוצעה גרסת OPC עם מנוע טורבו בנפח 2.0 ליטר. כיום מוצעת תחת השם OPC גרסה מחוזקת לדגם הסופרמיני קורסה, עם מנוע 1.6 טורבו בנזין שמפיק 210 כ"ס. בנוסף הודיעה אופל על שיווק גרסאות GSI מחדש, שהן מעין גרסאות ביניים בין הדגמים הרגילים לדגמי חטיבת OPC. במסגרת חטיבת GSI ישווקו משנת 2019 האינסגניה והקורסה.
גלריה

אופל קבריולט 1931
אופל סטנדרט 1935
אופל פולמאן 1936
אופל אולימפיה 1937
אופל קדט 1937–1940
אופל אדמירל 1938
אופל קפיטן 1950
אופל אולימפיה קרוואן 1959
אופל רקורד 1960
אופל קפיטן 1962
אופל קפיטן 1962
אופל רקורד קבריולט 1964
אופל קדט 1964
אופל קדט קופה 1969
ויוארו
תא הנוסעים של האסטרה K
ראו גם

אופל אולימפיה
ג'נרל מוטורס
ווקסהול מוטורס
לוטוס קרלטון
אופל קומודור
לקריאה נוספת

אופל (אורכב 30.08.2016 בארכיון Wayback Machine)
דגמי אופל משנת 1899 עד שנת 1995
אופל רקורד - 9 דורות
חמישים שנה לאופל קפיטן, אופל אדמירל, ואופל דיפלומט
דגמי מכוניות אופל בין השנים 1960-1969
אופל רקורד - היסטוריה
דגמי אופל
הערות שוליים

↑   אחרי 90 שנה: ג'נרל מוטורס מוכרת את אופל לפז'ו, באתר TheMarker‏, 6 במרץ 2017
↑  Posthumus, Cyril; Richmond, Dave (1978). Motorräder gestern und heute [Motorcycles yesterday and today] (in German). Heyne. p. 15. ISBN 3-453-52080-7.
↑  תומר הדר, מכונית השנה: אופל אינסיגניה, באתר כלכליסט, 17 בנובמבר 2008
↑  דניאל שמיל, אופל מנסה להמציא את עצמה מחדש, באתר הארץ, 7 בדצמבר 2010
↑  משלמה לקבוצת לובינסקי: זיכיון היבוא של מכוניות אופל עובר ידיים, באתר גלובס, 20 בינואר 2019
↑  מכירות אופל בישראל, קארזון
↑  דובי בן גדליהו, ‏אסטרה לה ויסטה, באתר גלובס, 22 בדצמבר 2004
↑  דובי בן גדליהו, ‏שיעור באסטרה-לוגיה: "מכונית השנה של אירופה", באתר גלובס, 30 במאי 2016
↑  דובי בן גדליהו, ‏מבחן דרכים: האופל אינסינייה החדשה - למנהל הצנוע, באתר גלובס, 10 בינואר 2014
↑  דובי בן גדליהו, ‏יריבות בשוק הרכב: המלחמה של אופל קרוסלנד והאחות מוקה X, באתר גלובס, 30 ביוני 2018
↑  מבחן דרכים: אופל וקטרה 99' הפתעה מתחת למכסה, באתר גלובס, 28 בינואר 1999
| --- | --- |
בקרת זהויות :  NLI: 987007301224305171  BIBSYS: 90226633  BNE: XX4576610  BnF: cb15043628f (data)  GND: 2003429-5  ISNI: 0000 0004 0524 2893  LCCN: n90647646  NKC: kn20120717009  VIAF: 122152911   WorldCat (עם VIAF): 122152911 
אדם
קורסה
אסטרה K
אינסיגניה
מוקה X
קרוסלנד X
אלכסנדר רנצ'ימן

| --- | --- |

 לידה:  15 באוגוסט 1736 אדינבורו, ממלכת בריטניה הגדולה 
 פטירה:  4 באוקטובר 1785 (בגיל 49) אדינבורו, ממלכת בריטניה הגדולה 
 מקום קבורה:  Canongate Kirkyard 
 
אלכסנדר רנצ'ימן (באנגלית: Alexander Runciman‏; 15 באוגוסט 1736 – 4 באוקטובר 1785) היה צייר סקוטי של נושאים היסטוריים ומיתולוגיים. הוא היה אחיו הבכור של ג'ון רנצ'ימן, שהיה גם צייר.
ביוגרפיה

הוא נולד באדינבורו, ולמד באקדמיית פוליס, גלאזגו. מ-1750 עד 1762 הוא למד אצל צייר הנוף רוברט נורי, לאחר מכן הפך לשותף בחברה המשפחתית נורי. הוא גם עבד כצייר במה עבור התיאטרון המלכותי באדינבורו.
בשנת 1767 נסע לרומא, שם בילה חמש שנים. אחיו ג'ון התלווה אליו, אך מת בנאפולי בחורף 1768–69. במהלך שהותו של רנצ'ימן באיטליה התוודע לאמנים נוספים כמו הנרי פוסלי. מאמציו הראשונים של רנצ'ימן היו בציורי נוף לאחר מכן הוא פנה לנושאים היסטוריים ודמיוניים.
בשובו מאיטליה לאחר תקופה קצרה בלונדון, שם הציג ב-1772 באקדמיה המלכותית, הוא התיישב באדינבורו, והתמנה למאסטר של האקדמיה. הוא זכה לפטרונות של סר ג'יימס קלרק, שאת האולם שלו בבית פניקויק עיטר בסדרה של נושאים מאת אוסיאן שקיבלה השראה מתמונות האיליאדה של הצייר גאווין המילטון. הוא גם יצר ציורים דתיים שונים ועיטר מזבח בכנסייה האפיסקופלית של קאוגייט, אדינבורו. כמו כן צייר תמונות מהמיתולוגיה. הוא נהנה ממוניטין טוב כצייר נוף עוד בחייו.
רנצ'ימן מת באדינבורו ונקבר בחצר הכנסייה קנונגייט. הקבר אינו מסומן אך לוח אבן הוקם על ידי ה-RSA בשנת 1866 על הקיר הפונה מערבה של הכנסייה לזכרו ולזכר אחיו ג'ון שמת בנאפולי.
הערות שוליים

↑  Duncan Macmillan, "Runciman, Alexander (1736–1785)", Oxford Dictionary of National Biography, Oxford University Press, 2004
↑  Chisholm, Hugh, ed. (1911). "Runciman, Alexander". Encyclopædia Britannica (11th ed.). Cambridge University Press.
↑  Macmillan, Duncan (1984), Scottish Painting: Ramsay to Raeburn, in Parker, Geoffrey (ed.), Cencrastus No. 17, Summer 1984, pp. 25 - 29,
| --- | --- |
בקרת זהויות :  AAG: 1558  GND: 137449674  ISNI: 0000 0000 6685 6523  LCCN: nb2008003284  NGV: 5305  RKD: 68884  SNAC: w6d798k9  TePapa: 33397  ULAN: 500029216  VIAF: 9376805   WorldCat (עם VIAF): 9376805
אלגוריתם בויאר-מור

במדעי המחשב, אלגוריתם בויאר-מור הוא אלגוריתם חיפוש מחרוזות יעיל המשמש מדד השוואה סטנדרטי עבור אלגוריתמי חיפוש. האלגוריתם פותח על ידי החוקרים האמריקאים רוברט בויאר וג' סטרותר מור ב-1977. האלגוריתם מבצע עיבוד מקדים למחרוזת החיפוש (התבנית), אך לא לטקסט שבו יבוצע החיפוש. האלגוריתם מתאים היטב אפוא ליישומים שבהם תבנית החיפוש קצרה בהרבה מהטקסט או למקרים שבהם נעשה שימוש חוזר בתבנית החיפוש. אלגוריתם בויאר-מור משתמש במידע הנאסף בשלב העיבוד המקדים על מנת לדלג על חלקים בטקסט, והודות לכך הוא משיג ביצועים טובים ביחס לאלגוריתמי חיפוש אחרים. באופן כללי, האלגוריתם רץ מהר יותר ככל שמחרוזת החיפוש ארוכה יותר. התכונות החשובות של האלגוריתם הן שהוא מחפש מסוף מחרוזת החיפוש ולא תחילתה, והוא מדלג בטקסט על מספר תווים במקום לחפש תו-תו.
הגדרות

| 0 | 1 | 2 | 3 | 4 | 5 | 6 | 7 | 8 |
| --- | --- | --- | --- | --- | --- | --- | --- | --- |
| A | N | P | A | N | M | A | N | - |
| P | A | N | - | - | - | - | - | - |
| - | P | A | N | - | - | - | - | - |
| - | - | P | A | N | - | - | - | - |
| - | - | - | P | A | N | - | - | - |
| - | - | - | - | P | A | N | - | - |
| - | - | - | - | - | P | A | N | - |
עימודים של התבנית  על הטקסט , מ  ועד . התאמה נמצאת ב .
[S[i יסמן את התו באינדקס ה-i של המחרוזת S, החל מ-1.
[S[i..j יסמן את תת-המחרוזת ב S אשר מתחילה בתו i ומסתיימת בתו j, כולל.
תחילית של S היא תת-מחרוזת S[1..i] עבור i כלשהו בטווח  [1,n], כאשר n היא אורך המחרוזת S.
סיפא של S היא תת-מחרוזת S[i..n] עבור i כלשהו בטווח [1, n], כאשר n היא אורך המחרוזת S.
מחרוזת החיפוש תסומן באמצעות P ותקרא לעיתים תבנית החיפוש. האורך שלה יסומן באמצעות n.
הטקסט שבו מחפשים את מחרוזת החיפוש מסומן באמצעות T. האורך שלו יסומן באמצעות m.
עימוד של P ל T הוא אינדקס k ב T שבו התו האחרון של P מועמד מול האינדקס k של T.
התאמה של P קוראת בעימוד אם P שווה ל T[(k-n+1)..k].
תיאור

אלגוריתם בויאר-מור מחפש מופעים של מחרוזת חיפוש P בטקסט שבו מחפשים T באמצעות השוואת תווים בעימודים שונים. במקום שימוש בחיפוש כוח גס של כל העימודים (ישנם  m-n+1 כאלו), בויאר-מור משתמש במידע מעיבוד מקדים של תבנית החיפוש P על מנת לדלג על מספר עימודים גדול ככל האפשר.
לפני שהוצג אלגוריתם זה, השיטה הנהוגה לחיפוש טקסט הייתה לבדוק כל תו בטקסט ביחס לתו הראשון במחרוזת החיפוש, ואם נמצאה התאמה נעשה חיפוש בהתאם לתו הבא במחרוזת החיפוש וכן הלאה. בצורה זו נדרשים להשוות כל תו בטקסט.
ההבחנה החשובה באלגוריתם זה היא שאם סוף מחרוזת החיפוש מושוות לטקסט, ניתן לדלג על תווים בחיפוש ולא לבדוק כל תו בטקסט. הסיבה לכך היא שאם משווים את התו האחרון של תבנית החיפוש לתו בטקסט ואין התאמה, אין צורך לחפש אחורנית בתבנית החיפוש. אם התו בטקסט לא מתאים לאף אחד מהתווים בתבנית החיפוש, אז התו הבא להשוואה בטקסט נמצא n תווים בהמשך, כאשר n הוא אורך תבנית החיפוש. אם התו נמצא בתבנית החיפוש, נדרשת הזזה חלקית של תבנית החיפוש אל התו המתאים והתהליך חוזר על עצמו. החיפוש בטקסט באמצעות דילוגים לעריכת השוואות במקום לבדוק כל תו ותו מצמצם את מספר ההשוואות הנדרשות ובכך תורם ליעילות האלגוריתם.
באופן פורמלי יותר, האלגוריתם מתחיל בעימוד  k=n, כך שהתחלת תבנית החיפוש P מועמדת מול ההתחלה של הטקסט T. נערכת השוואה בין התווים ב-P וב-T אשר מתחילה מהאינדקס n בתבנית P ו-k ב-T, והולכת אחורה: המחרוזות מושוות ביחס לסופה של P ועד לתחילתה. ההשוואות ממשיכות עד הגעה לתחילתה של תבנית החיפוש P (במקרה של התאמה) או עד לאי התאמה שבעקבותיה העימוד מוזז קדימה בהתאם לערך המותר המרבי בהתאם למספר כללים. ההשוואות נערכות פעם נוספת בעימוד החדש, והתהליך חוזר על עצמו.
חוקי ההזזה ממומשים באמצעות טבלת חיפוש המוגדרת באמצעות עיבוד מקדים של תבנית החיפוש P.
כללי ההזזה

ההזזה מחושבת באמצעות שני כללים: כלל התו הלא מתאים, וכלל הסיפא הטובה. הזזה בפועל היא הערך המרבי המוגדר על ידי שני כללים אלו.
כללי ההזזה > כלל התו הלא מתאים > תיאור

| 0 | 1 | 2 | 3 | 4 | 5 | 6 | 7 | 8 | 9 | 10 |
| --- | --- | --- | --- | --- | --- | --- | --- | --- | --- | --- |
| - | - | - | - | X | - | - | K | - | - | - |
| A | N | P | A | N | M | A | N | A | M | - |
| - | N | N | A | A | M | A | N | - | - | - |
| - | - | - | N | N | A | A | M | A | N | - |
הדגמה של הכלל עבור תבנית החיפוש .
כלל התו הלא מתאים מתייחס לתו ב-T שבו ההשוואה נכשלת. המופע הקודם של תו זה ב-P נמצא, ומוצעת הזזה המעבירה את המופע אל מול האי התאמה ב-P. אם התו הלא מתאים לא נמצא מלפני P, מוצעת הזזה המזיזה את P מעבר לתו הלא מתאים.
כללי ההזזה > כלל התו הלא מתאים > עיבוד מקדים

ישנן שיטות שונות בנוגע לטבלאות חיפוש עבור כלל התו הלא מתאים, להלן גרסה פשוטה הפועלת בזמן קבוע: יוצרים מערך דו־ממדי שבו האינדקס הראשון הוא התו c באלפבית והאינדקס השני הוא האינדקס i בתבנית החיפוש. טבלת החיפוש תחזיר את המופע של  c ב P עם האינדקס השני בגודלו  j<i או  -1 אם לא נמצא מופע. ההסטה המוצעת תהיה  i-j, כשסיבוכיות הזמן הנדרשת היא   O(1)  וסיבוכיות המקום היא  O(kn), בהנחה של אלפבית סופי באורך k.
כללי ההזזה > כלל הסיפא הטובה > תיאור

| 0 | 1 | 2 | 3 | 4 | 5 | 6 | 7 | 8 | 9 | 10 | 11 | 12 |
| --- | --- | --- | --- | --- | --- | --- | --- | --- | --- | --- | --- | --- |
| - | - | - | - | X | - | - | K | - | - | - | - | - |
| M | A | N | P | A | N | A | M | A | N | A | P | - |
| A | N | A | M | P | N | A | M | - | - | - | - | - |
| - | - | - | - | A | N | A | M | P | N | A | M | - |
הדגמה של הכלל עבור תבנית החיפוש .
כלל הסיפא הטובה הוא כלל מורכב יותר ביחס לכלל הקודם. הוא הסיבה לכך שההשוואות נעשות מסוף תבנית החיפוש ולא מתחילה. הכלל מוגדר כך:
נניח כי עבור עימוד מסוים של תבנית החיפוש P ו T, תת-מחרוזת t של T מתאימה לסיפא של P, אך יש אי התאמה בהשוואה הבאה (בתו הקודם). במקרה זה מחפשים, במידה וקיים, את העותק האחרון t' של t ב P  כך ש t' אינה סיפא של   P והתו הקודם ל t' ב P שונה מהתו הקודם ל t ב P. נעשית הסטה של P קדימה כך שתת-המחרוזת t' ב P מועמדת מול תת-המחרוזת t ב T. אם t' לא קיימת,  מזיזים את ההתחלה של P כך שתעבור את סוף t'' ב T כך שהתחילית של התבנית המוסטת מתאימה לסיפא של t ב T. אם לא קיימת הסטה כזו, מסיטים את P ב n מקומות  קדימה. אם נמצא מופע של P, אז מסיטים את P כך שהתחילית של P המוסטת תתאים לסיפא של המופע של  P ב T. אם לא קיימת הסטה כזו, מסיטים את P ב n מקומות, כלומר, מסיטים את P שתעבור את t.
כללי ההזזה > כלל הסיפא הטובה > עיבוד מקדים

כלל הסיפא הטובה דורש שתי טבלאות: אחת לשימוש במקרה הכללי, ואחת לשימוש כאשר המקרה הכללי לא מחזיר תוצאה משמעותית או שמתקיימת התאמה. טבלאות אלה יסומנו L ו - H בהתאמה. ההגדרות שלהן הם כדלקמן:
עבור כל תו i,‏  L[i] הוא העמדה הגדולה ביותר שקטנה מ-n כך שהמחרוזת  P[i..n] מתאימה לסיומת של  P[1..L[i]] כך שהתו הקודם לסיומת לא שווה  P[i-1].‏  L[i]  מוגדר להיות אפס אם אין עמדה המקיימת את התנאי.
נגדיר את [H[i כסיומת הארוכה ביותר של  P[i..n] שהיא גם קידומת של P, אם קיימת כזו. אם לא קיימת כזו, הערך של  H[i] יהיה אפס.
את שתי הטבלאות האלה ניתן לבנות בזמן  O(n) ובמקום  O(n). עימוד ההזזה עבור האינדקס i ב P מוגדר להיות  n-L[i] או  n-H[i].ב-H נעשה שימוש רק אם  L[i] הוא אפס או שנמצאה התאמה.
כלל גליל

אופטימיזציה פשוטה אבל חשובה של בויאר-מור הוצעה על ידי צבי גליל ב-1979. כלל גליל עוסק בהאצת ההשוואות שנעשות בכל עימוד, באמצעות דילוג על קטעים שידוע על התאמתם. נניח כי בעימוד k1, נעשית השוואה בין P ל T עד לתו c של T. אז אם P מוסט ל- k2 כך שתחילתו נמצאת בין c לבין k1, בשלב השוואה הבא הקידומת של P חייבת להתאים לתת המחרוזת [T[(k2 - n)..k1. לכן, אם ההשוואות מגיעות עד לעמדה k1 של T, ניתן להניח כי נמצא מופע של P מבלי לבדוק מעבר ל k1. בנוסף לשיפור היעילות של בויאר-מור, כלל גליל נדרש על מנת להוכיח זמן ריצה ליניארי במקרה הגרוע ביותר.
זמן ריצה

זמן הריצה במקרה הגרוע ביותר של אלגוריתם בויאר-מור כפי שהוצג במאמר המקורי הוא  O(n+m), רק אם תבנית החיפוש אינה מופיעה בטקסט. תוצאה זו הוכחה לראשונה על ידי קנות', מוריס ופראט בשנת 1977,
ואחרי כן על ידי גוביאס ואודליזקו ב-1980 עם חסם עליון של 5n השוואות במקרה הגרוע ביותר. ריצ'רד קול סיפק הוכחה עם חסם עליון של 3n השוואות במקרה הגרוע ביותר ב-1991.
כאשר תבנית החיפוש נמצאת בטקסט, זמן ריצה של האלגוריתם המקורי הוא  O(nm) במקרה הגרוע ביותר. ניתן לראות זאת כאשר תבנית החיפוש והטקסט מורכבים מתו שחוזר על מנת. עם זאת, הכללתו של כלל גליל תורמת לזמן ריצה ליניארי בכל המקרים.
מימושים

קיימים מימושים שונים במגוון שפות תכנות. ב - C++, ספריית Boost מספקת מימוש כללי של חיפוש בויאר-מור תחת ספריית Algorithm. ב-Go קיים מימוש בsearch.go.
אלגוריתם בויאר-מור  משמש גם את תוכנית החיפוש grep.
הערות שוליים

↑  Boyer, Robert S.; Moore, J Strother (באוקטובר 1977). "A Fast String Searching Algorithm". Comm. ACM. New York, NY, USA: Association for Computing Machinery. 20 (10): 762–772. doi:10.1145/359842.359859. ISSN 0001-0782. {{cite journal}}:  (עזרה)
1 2  Gusfield, Dan (1999) [1997], "Chapter 2 - Exact Matching: Classical Comparison-Based Methods", Algorithms on Strings, Trees, and Sequences (1 ed.), Cambridge University Press, pp. 19–21, ISBN 0521585198
1 2  Galil, Z. (בספטמבר 1979). "On improving the worst case running time of the Boyer-Moore string matching algorithm". Comm. ACM. New York, NY, USA: Association for Computing Machinery. 22 (9): 505–508. doi:10.1145/359146.359148. ISSN 0001-0782. {{cite journal}}:  (עזרה)
↑  Knuth, Donald; Morris, James H.; Pratt, Vaughan (1977). "Fast pattern matching in strings". SIAM Journal on Computing. 6 (2): 323–350. doi:10.1137/0206024.
↑  Guibas, Odlyzko; Odlyzko, Andrew (1977). "A new proof of the linearity of the Boyer-Moore string searching algorithm". Proceedings of the 18th Annual Symposium on Foundations of Computer Science. Washington, DC, USA: IEEE Computer Society: 189–195. doi:10.1109/SFCS.1977.3.
1 2  Cole, Richard (בספטמבר 1991). "Tight bounds on the complexity of the Boyer-Moore string matching algorithm". Proceedings of the 2nd annual ACM-SIAM symposium on Discrete algorithms. Philadelphia, PA, USA: Society for Industrial and Applied Mathematics: 224–233. ISBN 0-89791-376-0. {{cite journal}}:  (עזרה)
↑  https://lists.freebsd.org/pipermail/freebsd-current/2010-August/019310.html